প্রকল্প কর্মকর্তারা জানিয়েছেন, পদ্মা সেতুর মূল কাজের মধ্যে রয়েছে- মূল সেতু, নদীশাসন, দুটি সংযোগ সড়ক ও অবকাঠামো (সার্ভিস এলাকা) নির্মাণ। এর বাইরে আছে জমি অধিগ্রহণ ও পুনর্বাসন। এর মধ্যে সংযোগ সড়কের কাজ হয়েছে প্রায় ৪০ ভাগ, নদীশাসন ৫ ভাগ, মূল সেতুর কাজ অনেকটাই এগিয়েছে। আর ভূমি অধিগ্রহণ ৯৫ ভাগ ও পুনর্বাসনের ৫০ ভাগ কাজ শেষ হয়েছে।গতকাল সরেজমিন পদ্মা সেতু প্রকল্প এলাকা ঘুরে দেখা গেছে কর্মযজ্ঞের দৃশ্য। মাওয়া ও জাজিরার মধ্যেই হবে ৬ দশমিক ১৫ কিলোমিটার দীর্ঘ পদ্মা সেতু। দ্বিতলবিশিষ্ট এই সেতুর ওপর দিয়ে চলবে যানবাহন, নিচ দিয়ে যাবে ট্রেন। মাওয়া চৌরাস্তা বরাবর দিয়ে সেতুটি হবে। এ জন্য সেখান থেকে ফেরিঘাট সরিয়ে আড়াই কিলোমিটার দূরে শিমুলিয়ায় নেওয়া হয়েছে। আগের ফেরিঘাটের দুটি স্থানে ৫০০ ও ২৫০ টন ক্ষমতাসম্পন্ন দুটি এবং ৫০ টনের কয়েকটি ক্রেন ভাসমান বার্জে বসিয়ে পরীক্ষামূলক পাইলিংয়ের কাজ চলছে। মাওয়ার কুমারভোগে নদীর পারে বিশাল নির্মাণ মাঠে মূল সেতুর মালামাল রাখা হয়েছে।